Besluit oor Steyn-beeld ‘wys UV onkundig oor geskiedenis’Pres. M.T. Steyn se beeld mag nie langer op die UV-kampus staan nie omdat hy kwansuis kolonialisme simboliseer. Foto: Verskaf Die VF Plus-jeug sê die Universiteit van die Vrystaat (UV) se besluit om die standbeeld van pres. MT Steyn van die Bloemfonteinse kampus te verwyder toon finaal dat transformasie op die kampus misluk het. “Die verwydering van die standbeeld is simbolies dat wit en Afrikaanse studente nie by die UV welkom is nie,” sê Tammy Wessels, VF Plus-jeugleier. “Die redes wat die UV aanvoer vir die verwydering van Steyn se standbeeld, soos die nalatenskap van kolonialisme, wys dat die UV nie net onkundig is oor die geskiedenis van Suid-Afrika nie, maar ook ŉ instansie wat weereens [swig] onder politieke druk.” Wessels sê Steyn was as Vrystaatse president ŉ vegter teen Britse heerskappy en kolonialisme in Suid-Afrika. Dit is telkens in gesprekke oor Steyn op die kampus uitgewys, maar die UV het dit geïgnoreer. Die universiteit het nou sy geloofwaardigheid as tersiêre instelling prysgegee ter wille van politieke korrektheid. “Die universiteit het nou sy geloofwaardigheid as tersiêre instelling prysgegee ter wille van politieke korrektheid. Die VF Plus-jeug het van die begin af voorgestel dat die UV eerder ander leiers se standbeelde moet byvoeg tot die landskap, as om bestaande standbeelde weg te neem.” Wessels meen daarmee sou transformasie op die kampus op ŉ gesonde wyse plaasgevind en almal welkom laat voel het. “Steyn se verwydering is ŉ eenrigting-transformasie, wat eintlik blatante diskriminasie is. Die universiteit sê nou vir Afrikaanse studente dat hulle wesenlik nie meer welkom is by die UV nie.” Die VF Plus veg vir ŉ beter toekoms, sê Wessels, en sal aanhou terugslaan teen diskriminasie teen minderheidsgroepe in Suid-Afrika. “Die VF Plus wil bou aan die toekoms, nie afbreek nie.”